丫頭巖
作者：白玉蟾
朝代：宋

paragraphs: 君不見武夷九曲溪之東，三峯號爲玉女峯。
當時嫁與大王峰，至今櫛雨而梳風。
又不見廬山三疊江之湄，大姑小姑凡兩磯。
小姑聘與彭郎磯，至今波眼而浪眉。
湘夫人寂寞湘水濱，巫山女窈窕巫峽浦。
亦有有情者，亦有無情者。
鬼物託物以爲靈，俗子謂之山石精。
吾來丫頭巖下坐，已覺此身本非我。
朝雲暮雨或有之，年來心下已無火。
兩峯相並各鬽崒，對人長是嬌媚色。
過者見此如雙鬟，雲鬙霧鬢蒼苔髮。
我來適值天方秋，孤懷暗抱不能愁。
巖下行人幾回老，此巖依舊喚丫頭。